Virallinen lehti nro C 320 , 28/10/1996 s. 0187



B4-0986, 0987, 0988, 0989, 0990 ja 0991/96 Päätöslauselma Turkin poliittisesta tilanteesta Euroopan parlamentti, joka - ottaa huomioon aiemmat Turkkia koskevat päätöslauselmansa, A. ottaa huomioon erityisesti 13. joulukuuta 1995 ((EYVL C 17, 22.1.1996, s. 46)) hyväksymänsä päätöslauselman ihmisoikeuksista Turkissa, joka annettiin tulliliiton hyväksymisen yhteydessä ja jossa todettiin, että EU:n ja Turkin uusi sopimussuhde perustuu vakaisiin odotuksiin silloisen pääministerin Tansu Cillerin lupaamista parannuksista demokratisoinnin ja ihmisoikeuksien alalla sekä edistymisestä Kyproksen kysymyksessä ja kurdiongelman rauhanomaisesta ratkaisusta, B. ottaa huomioon Euroopan ihmisoikeustuomioistuimen tuoreen päätöksen ihmisoikeuksista Turkissa, C. ottaa huomioon, että tulliliiton perustamisen jälkeen Turkin ihmisoikeustilanne on selvästi heikentynyt, että demokratiakehitys ei ole havaittavasti edistynyt, ja että samanaikaisesti ulkoiset jännitteet, kuten provokatiiviset toimet Aigeianmerellä ja Kyproksella sekä hyökkäystoimet Irakin pohjoisosassa, ovat lisääntyneet huomattavasti, D. pahoittelee sitä, että Saharovin palkinnon saajaa Leyla Zanaa ja kolmea muuta kurdilaissyntyistä DEP-puolueen entistä kansanedustajaa pidetään edelleen vangittuina huolimatta Euroopan parlamentin esittämistä ja kaikkialta maailmasta tulleista vetoomuksista, E. on syvästi huolestunut Turkin joukkojen viimeaikaisista sotilaallisista toimista Turkin itäosissa sekä siitä, että ne ovat kieltäytyneet etsimästä keinoja Kurdistanin konfliktin ratkaisemiseksi rauhanomaisesti, F. katsoo, että allekirjoittaessaan useita kansainvälisiä sopimuksia, muun muassa Euroopan neuvoston yleissopimuksen ihmisoikeuksien ja perusvapauksien suojaamiseksi, Turkki on sitoutunut turvaamaan ihmisoikeudet ja demokraattisen moniarvoisuuden, G. ottaa huomioon, että Kyproksen liittymistä koskevat neuvottelut alkavat kuuden kuukauden kuluttua hallitusten välisen konferenssin päättymisestä, H. on järkyttynyt sen johdosta, että turkkilaiset sotilaat ja heitä avustaneet turkkilaiset puolisotilaalliset joukot surmasivat kylmäverisesti ja raa'asti kaksi nuorta aseistautumatonta kyproslaista saaren miehitetyn osan rajavyöhykkeellä, I. pahoittelee puolueettomalla vyöhykkeellä sattuneita lukuisia välikohtauksia ja niiden useita uhreja rajalinjan molemmin puolin, J. on huolissaan Turkin viranomaisten suunnitelmasta perustaa turvallisuusvyöhyke Pohjois-Irakiin kansainvälisten sopimusten vastaisesti; 1. Kehottaa Turkin hallitusta esittämään Euroopan unionille välittömästi selkeän kantansa neljään kysymykseen - ihmisoikeudet, demokratisoituminen, Kyproksen kysymys ja kurdiongelma - jotka Euroopan parlamentti mainitsi 13. joulukuuta 1995 antamassaan päätöslauselmassa edellytyksinä, joiden se katsoi olennaisesti liittyvän tulliliittoa koskevaan puoltavaan lausuntoonsa; 2. Odottaa, että Turkin hallitus vahvistaa velvoitteet, jotka siihen kohdistuvat tulliliittosopimuksen allekirjoittamisen perusteella; 3. Toteaa, että jatkuvat ihmisoikeuksien vastaiset rikkomukset Turkissa ovat tulliliittosopimuksen hengen ja kirjaimen vastaisia, eivätkä ne ole yhteensovitettavissa taloudellisen avun erityisvälineiden tai MEDA-ohjelman kanssa; 4. Päättää aloittaa menettelyn EY:n ja Turkin välisen rahoituspöytäkirjan määrärahojen kirjaamiseksi varaukseen; 5. Kehottaa komissiota samasta syystä jäädyttämään välittömästi kaikki MEDA- ohjelman puitteissa Turkissa toteutettavia hankkeita varten varatut määrärahat - lukuun ottamatta demokratian, ihmisoikeuksien ja kansalaisyhteiskunnan edistämistarkoituksiin kohdistettuja - kunnes saadaan selvyys avoinna oleviin kysymyksiin ja kunnes edellä mainituilla aloilla on pantu täytäntöön parannuksia; 6. Tuomitsee ankarasti sen, että turkkilaiset sotilaat ja puolisotilaalliset joukot surmasivat Anastasios Isaakin ja Solomon Solomun, ja vaatii, että kaikki surmatöihin osalliset pidätetään ja tuomitaan; 7. Kehottaa Turkin hallitusta hyväksymään ja panemaan täytäntöön YK:n päätöslauselmat, joissa kehotetaan vetämään pois sotilaalliset miehitysjoukot ja pyrkimään Kyproksen ongelman oikeudenmukaiseen ja toteutettavissa olevaan ratkaisuun, ja vetoaa Kyproksen hallitukseen sekä turkinkyprokselaisen yhteisön johtoon, jotta se jatkaisi pyrkimyksiä rauhanomaisen ratkaisun löytämiseksi Kyproksen ongelmaan YK:n turvallisuusneuvoston päätöslauselmien mukaisesti; 8. Uskoo, että on entistä välttämättömämpää aloittaa neuvottelut Kyproksen liittymisestä unioniin kuusi kuukautta hallitusten välisen konferenssin päättymisen jälkeen, jotta vältetään räjähdysalttiin tilanteen syntyminen, ja korostaa, että Kyproksen kummankin yhteisön turvallisuutta on pidettävä muita näkökohtia ensisijaisempana kysymyksenä; 9. Torjuu päättäväisesti vakavana kansainvälisen oikeuden vastaisena loukkauksena pitämänsä Turkin aikomuksen perustaa turvallisuusvyöhyke Pohjois-Irakiin, ja pyytää neuvostoa toimimaan siten, että Turkki luopuu suunnitelmastaan; 10. Kehottaa puhemiestään välittämään tämän päätöslauselman Eurooppa- neuvostolle, neuvostolle, komissiolle, Yhdistyneiden kansakuntien pääsihteerille sekä Turkin, Kyproksen ja Irakin hallituksille.